FOTO'S: Op stel by nuwe Afrikaanse fliek | SARIE
FOTO'S: Op stel by nuwe Afrikaanse fliek	deur admin
Dit gaan oor Lien, 'n matriekmeisie wat graag ná skool 'n "gap"-jaar oorsee wil vat en dan weens moeilike huislike omstandighede besluit om op straat te gaan bedel.
Die lankstaanskoene verwys na die skoene wat sy aantrek wanneer sy in die straat gaan staan.Carmen Pretorius (21) speel die rol van die 17-jarige Lien en sê laggend sy's bly sy kan nog so jonk speel. "Lien is 'n wonderlike karakter, ek's mal oor haar," het sy aan SARIE gesê toe ons gister die stel besoek het.
Carmen het lang blonde hare en dra vir dele van die fliek 'n swart pruik wanneer Lien haarself onherkenbaar wil maak om te gaan bedel.
"Ek het al bruin gebrand van al die staan in die son! Dis vreeslik warm, maar dis ook lekker," sê Carmen. "Ek hoop regtig mense kom kyk die fliek, want dis 'n baie mooi storie oor menswees."
Bekende aktrise Elize Cawood speel die rol van Roos, 'n bedelaar wat by dieselfde kruising as Lien staan. Grimeerkunstenaars het spesiale grimeertegnieke gebruik om Elize verweerd te laat lyk. Hykie Berg en Franci Swanepoel speel ook in die fliek.